Covid-19 eis ook die Boston-marathon | Netwerk24
Covid-19 eis ook die Boston-marathon
Die Boston-marathon sal nie meer vanjaar plaasvind nie. Foto: Getty Images
Dié wedloop was aanvanklik vir April geskeduleer, maar is toe tot September uitgestel voordat organiseerders Donderdagaand aangekondig het dis finaal vir 2020 weens die Covid-19-pandemie van die baan.
Die wedloop, wat sedert 1897 jaarliks gehou word, is een van die wêreld se voorste marathons en lok gewoonlik meer as 30 000 deelnemers van oor die wêreld heen.
“Ons eerste prioriteit bly steeds die veiligheid van die gemeenskap, sowel as ons personeel, deelnemers, toeskouers en ondersteuners,” het Tom Grilk, uitvoerende hoof van die Boston-atletiekvereniging wat vir die bestuur van die wedloop verantwoordelik is, in ’n verklaring gesê.
Marty Walsh, Boston se burgemeester, sê op Twitter die wedloop, wat almal van Olimpiese atlete tot amateurs lok, is nie vanjaar haalbaar nie.
“Waar ons doel en ons hoop is om vordering te maak wat die bekamping van die virus betref en om die ekonomie te help herstel, sal hierdie tipe byeenkoms nie op 14 September of enige ander tyd vanjaar verantwoordelik of realisties wees nie,” sê Walsh.
Dié wedloop oor 42,2 km, wat by Hopkinton begin en in Boston se middestad eindig, is die eerste van die wêreld se groot marathons wat weens die viruspandemie afgestel word.
Die Tokio-marathon het op 1 Maart plaasgevind, met net beroepsatlete wat deelgeneem het, terwyl die Londen-marathon tot 4 Oktober uitgestel is.
Die status van die Berlyn-marathon, wat nie meer in September sal plaasvind nie, is nog in onsekerheid gehul. Die organiseerders van dié wedloop, wat gereeld die vinnigste wêreldtye in marathons oplewer, het nog nie aangedui of dit verder uitgestel of ook afgestel gaan word nie.
Die Chicago-marathon en die New York-marathon het nog geen veranderinge aangedui aan hul geskeduleerde datums in onderskeidelik Oktober en November nie.
Die Boston-marathon in 2021 is tans geskeduleer vir 19 April. – Reuters
Meer oor: Atletiek | Covid-19-Pandemie
Vanjaar se Comrades finaal van baan
Kaapstad-marathon – in Gauteng!
Marathon dalk net vir spesialiste
Verbod lei tot uitstel van marathon